OpenLLM-France/wikimedia huggingface dataset:
# Estudi de dieta total

Els estudis de dieta total es consideren el millor sistema per estimar l'exposició de la població a contaminants químics a través de la ingesta d'aliments.
Aquests estudis es dissenyen per calcular, en un territori, la ingesta mitjana d'alguns contaminants dels diferents grups de població, segons l'edat, el sexe i els hàbits de consum. Les dades obtingudes són útils per determinar si un contaminant pot suposar un risc per a la salut de la població estudiada.
Els estudis de dieta total es diferencien dels programes de vigilància perquè:
* Quantifiquen la presència de contaminants en la dieta, no en aliments concrets.
* L'elecció i l'adquisició dels aliments analitzats es basa en els hàbits de consum de la població estudiada.
* L'objectiu és conèixer el nivell mitjà de concentració de contaminants per grups d'aliments, no valors concrets de cada producte.
L'Organització Mundial de la Salut (OMS) recomana l'elaboració d'estudis de dieta total perquè és una de les principals fonts d'informació quantitativa sobre la ingesta de diferents contaminants químics i nutrients a la dieta.
A més, els estudis de dieta total poden ser un indicador de la contaminació ambiental per substàncies químiques, i es poden fer servir per avaluar l'efectivitat de les mesures destinades a reduir l'exposició de la població a perills químics. Així mateix, les avaluacions sobre l'exposició a contaminants tenen molta importància a l'hora de prendre decisions fermes respecte a la regulació de les substàncies químiques i la seguretat dels aliments.

## Enllaços externs

* Estudi de dieta total a Catalunya Arxivat 2019-07-29 a Wayback Machine.. Agència Catalana de Seguretat alimentària
# Pla de la Canova del Riu

El Pla de la Canova del Riu és una plana del terme municipal de Maià de Montcal, just al nord-est d'on es troba aquest terme amb els de Besalú i Beuda, a la comarca catalana de la Garrotxa.
S'estén a llevant de Besalú, a l'esquerra del Fluvià i a ponent del poble de Bruguers, del terme de Maià de Montcal. És al nord-est de la Canova del Riu, que és a l'extrem sud-occidental del darrer terme esmentat. Té continuïtat, a ponent per l'extensa plana formada pel Pla de Can Garriga i, més al nord, pel Pla de Can Bellsolà. Al seu sud-est es troben els Camps d'en Safont, al nord, el Bosc de Can Puigjasser, i al nord-est la masia de Can Puigjasser.

## Enllaços externs

* Institut Cartogràfic de Catalunya; cal fer dos passos d'aproximació
* «Pla de la Canova del Riu». Gran Enciclopèdia Catalana. Barcelona: Grup Enciclopèdia Catalana.
# Parc Nacional del Río Abiseo

El Parc Nacional del Río Abiseo està ubicat al Perú, al Departament de San Martín, província de Mariscal Càceres, capital Juanjuí, Districte de Huicungo sobre una de les escasses zones encara despoblades dels Andes. El Parc Nacional Río Abiseo s'estén abastant la totalitat de la conca del riu que li dona el seu nom i correspon a l'ecorregió de les yungas del Perú. Està inscrit a la llista del Patrimoni de la Humanitat de la UNESCO des del 1990.

## Referències

* ↑ Centre, UNESCO World Heritage. «Río Abiseo National Park» (en anglès). [Consulta: 11 març 2021].
# Duvenstedter Brook

El Duvenstedter Brook és un aiguamoll i un dels parcs naturals d'Hamburg, protegits, promoguts i gestionats pel senat de l'estat d'Hamburg a Alemanya. L'aiguamoll es troba al nord-est d'Hamburg a la frontera amb Slesvig-Holstein a Wohldorf-Ohlstedt.
El parc està emparat legalment per un Pla especial de protecció del medi físic i el paisatge, aprovat el 29 de juliol de 1958. Junt amb les parcs naturals limítrofs del Wohldorfer Wald, Ammersbek-Hunnau i Klein-Hansdorfer Brook al municipi de Jersbek form un conjunt natural del més importants d'Alemanya.
Els camperols de Duvenstedt i Lemsahl-Mellingstadt van utilitzar l'aiguamoll i els prats molls com pasturatge i com torbera. A la fi del segle xvii tornà a la senyoria de Tangstedt. Després va esdevenir la caça priva de la família Jauch d'Hamburg. Des de 1925 la ciutat d'Hamburg va començar a comprar llargues parts de l'aiguamoll, que aleshores encara era una part del districte de Stormarn, que només el 1937 amb la llei de l'àrea metropolitana d'Hamburg (Groß-Hamburg-Gesetz) passà a la ciutat hanseàtica. Una part important del Duvenstedter Brook va esdevenir la caça privada del nazi-Gauleiter Karl Kaufmann.
Després de centenars d'anys de desguas, per a facilitar l'explotació, a la fi dels anys 70 del segle passat van tornar a humidificar la reserva, el que va conduir a una diversifació de la flora i de la fauna. Ja als anys huitanta, les grues i el 1987 els bernats pescaires. També els cervols comuns i les daines s'hi troben bé. Altres espècies interessant són la granota camperola, la reineta arbòria, el toixó, el gos viverrí, la becada, el becadell comú, el xarxet comú, el morell d'ulls grocs, l'arpellot de marjal, l'aligot vesper i per intermitència l'àguila marina, l'àguila peixatera i la cigonya negra.
Plantes importants són la dròsera, el narthecium ossifragum, diverses orquídies, la dactylorhiza maculata, la platanthera bifolia, la fritil·lària meleagris, el ranunculus aquatilis i la hottonia palustris.
* Duvenstedter Brook a la tardor
* A prop del carrer Bültenkrugweg
* ibidem
* El riu Ellernbek
* El Wiemersbek
La major part de l'aiguamoll desguassa via l'Ammersbek a l'Alster. La part septentrional desguassa via uns rierols-font sense nom al Sielbek.
   * Röthbek
   * Ellernbek
      * Geelengraben
         * Geelenbek
   * Wiemersbek

## Ennlaços externs

* Reserva natural del Duvenstedter Brook
* Naturschutzbund Walddörfer
* Mapa del Duvenstedter Brook
* Revierförsterei Duvenstedter Brook Arxivat 2011-11-09 a Wayback Machine.
             A Wikimedia Commons hi ha contingut multimèdia relatiu a: Duvenstedter Brook

## Referències

* ↑ Verordnung über das Naturschutzgebiet Duvenstedter Brook, 29 de juliol de 1958,, (traducció: Decret de protecció de l'Estat d'Hamburg) (alemany)
* ↑ traducció:Aiguamoll de Duvenstedt
* ↑ Josef Nyáry, Naturschauspiel an der Ellernbek, Hamburger Abendblatt, Hamburg, 26 d'octubre 2006,, (traducció: El Rahlau:font d'enigma)(alemany)
* Hans Walden, Untersuchungen zur Geschichte des Duvenstedter Brooks, Hamburg, 1987 (en català: Estudi de la història de l'aiguamoll del Duvenstedter Brook)
# Strelkinita

La strelkinita és un mineral que pertany al grup de la carnotita. Va ser anomenada en honor de Mikhail Fedorovich Strelkin, mineralogista rus especialitzat en menes d'urani.

## Característiques

La strelkinita és un vanadat d'uranil de fórmula química Na₂(UO₂)₂(VO₄)₂·6H₂O. Cristal·litza en el sistema ortoròmbic. La seva duresa a l'escala de Mohs és de 2 a 2,5. Emet fluorescència de color verdós (semblant al color del tabac) quan s'irradia amb llum ultraviolada.
L'exemplar que va servir per a determinar l'espècie, el que es coneix com a material tipus, es troba conservat al Museu Mineralògic Fersmann, Acadèmia de Ciències de Rússia, a Moscou (Rússia).

## Formació i jaciments

La strelkinita es troba al llarg de juntes d'unió i fractures d'esquists carbònics-silícics. Va ser descoberta a partir d'exemplars trobats al Kazakhstan. També s'ha trobat a Alemanya, Austràlia, els Estats Units, Jordània, el Kirguizstan i Palestina. Als territoris de parla catalana ha estat descrita a la mina Eureka (La Torre de Cabdella, Pallars Jussà).

## Referències

* ↑ «Strelkinite» (en anglès). Mindat. [Consulta: 21 gener 2022].
* ↑ «Strelkinite» (en anglès). Handbook of Mineralogy. Arxivat de l'original el 27 de setembre 2012. [Consulta: 6 febrer 2022].
* ↑ «Strelkinite from Eureka mine, Castell-estaó, La Torre de Cabdella, La Vall Fosca, El Pallars Jussà, Lleida, Catalonia, Spain». Mindat. [Consulta: 5 febrer 2024].
# Arnaud Tournant

Arnaud Tournant (Roubaix, 5 d'abril de 1978) és un ciclista francès especialista en pista. Considerat un dels millors de tots els temps, va aconseguir nombrosos èxits esportius, entre els quals destaquen quatre medalles en els Jocs Olímpics, dinou medalles en els Campionats del Món de ciclisme en pista i nombroses victòries en la Copa del Món.
Ha estat reconegut amb diferents distincions com el grau de "Commandeur" de l'Orde Nacional del Mèrit.

## Palmarès

* 1996
** Campió d'Europa sub-23 en Quilòmetre Contrarellotge
** Campió d'Europa sub-23 en Velocitat per equips (amb Damien Gerard i Vincent Le Quellec)
* 1997
** Campió del món velocitat per equips
** Campió de França en Quilòmetre
* 1998
** Campió del món velocitat per equips
** Campió del món en Quilòmetre
** Campió de França en Quilòmetre
* 1999
** Campió del món velocitat per equips
** Campió del món en Quilòmetre
** Campió de França en Quilòmetre
* 2000
** Medalla d'or als Jocs Olímpics de Sydney en Velocitat per equips (amb Florian Rousseau i Laurent Gané)
** Campió del món velocitat per equips
** Campió del món en Quilòmetre
** Campió de França en Quilòmetre
* 2001
** Campió del món velocitat per equips
** Campió del món en Quilòmetre
** Campió del món velocitat
** Campió de França en Quilòmetre
* 2002
** Campió de França en Quilòmetre
* 2004
** Medalla de plata als Jocs Olímpics d'Atenes en Quilòmetre contrarellotge
** Medalla de bronze als Jocs Olímpics d'Atenes en Velocitat per equips (amb Mickaël Bourgain i Laurent Gané)
** Campió del món velocitat per equips
** Campió de França en Quilòmetre
* 2005
** Campió de França en Velocitat
* 2006
** Campió del món velocitat per equips
* 2007
** Campió del món velocitat per equips
* 2008
** Medalla de plata als Jocs Olímpics de Pequín en Velocitat per equips (amb Grégory Baugé i Kévin Sireau)
** Campió del món velocitat per equips

### Resultats a la Copa del Món

* 1997
** 1r a Trexlertown, en Quilòmetre
* 1998
** 1r a Cali, en Velocitat
** 1r a Cali, en Velocitat per equips
** 1r a Berlín, en Quilòmetre
* 1999
** 1r a Cali, en Velocitat per equips
** 1r a Cali, en Quilòmetre
* 2000
** 1r a Ciutat de Mèxic, en Velocitat per equips
** 1r a Ciutat de Mèxic, en Quilòmetre
* 2001
** 1r a Ciutat de Mèxic, en Velocitat per equips
** 1r a Ciutat de Mèxic, en Quilòmetre
* 2002
** 1r a Monterrey, en Velocitat per equips
** 1r a Monterrey, en Quilòmetre
* 2004
** 1r a Aguascalientes, en Velocitat per equips
* 2004-2005
** 1r a Sydney, en Velocitat per equips
* 2006-2007
** 1r a Manchester, en Velocitat
* 2007-2008
** 1r a Los Angeles, en Keirin
** 1r a Los Angeles, en Velocitat per equips

## Enllaços externs

* Fitxa a sitiodeciclismo.net
# Que

«Que» té aquests significats:
* Que, codi ISO 639-2 alpha-3 de la llengua quítxua
* Nom donat a Cilícia, especialment la part plana costera, derivat de l'antic regne de Que.
* Regne de Que, regne neohitita a Cilícia, amb centre a Adana
Viccionari
# Estany de Vallsera

L'Estany de Vallsera és un estany del terme comunal dels Angles, a la comarca del Capcir, de la Catalunya del Nord.
Està situat a 1.769,3 metres d'altitud sobre el nivell del mar, té una superfície d'uns 0,47 km². És al nord del terme comunal dels Angles, a ponent del lloc on hi hagué el poble de Vallsera, actualment desaparegut, del qual només romanen dempeus les restes de l'església de Santa Maria de Vallsera, bastant allunyades a l'est de l'estany.

## Referències

* ↑ L'Estany de Vallsera en els ortofotomapes de l'IGN

## Bibliografia

* Becat, Joan. «4 - Els Angles». A: Atles toponímic de Catalunya Nord. I. Aiguatèbia - Montner. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Ponsich, Pere; Lloret, Teresa; Gual, Raimon. «Els Angles». A: Vallespir, Conflent, Capcir, Baixa Cerdanya, Alta Cerdanya. Barcelona: Fundació Enciclopèdia Catalana, 1985 (Gran Geografia Comarcal de Catalunya, 15). ISBN 84-85194-60-8.
# Petra (pel·lícula)

Petra és una pel·lícula espanyola dirigida per Jaime Rosales, estrenada l'any 2018. Aquesta tragèdia li permeté al seu director anar per cinquena vegada al festival de Canes.

## Argument

Després de la mort de la seva mare, Petra es posa a buscar el seu pare, de qui desconeix la identitat. Creu trobar-lo en Jaume, escultor famós, envellit, egocèntric, manipulador i cruel. Coneix igualment el seu germanastre Lucas.

## Repartiment

* Bárbara Lennie: Petra
* Alex Brendemühl: Lucas
* Joan Botey: Jaume
* Marisa Paredes: Marisa
* Petra Martínez: Julia
* Carme Plà
* Oriol Pla
* Chema del Barco
* Natalie Madueño

## Muntatge

El film s'organitza en capítols, que es presenten de forma no cronològica.

## Acollida crítica

La pel·lícula va ser mal rebuda a Cannes: Libération parla d'una «telenovel·la arty», «impostura fascinant» sense emoció ni passió; France Information la descriu com un "treball depressiu", "sense cap mena d'humor", malgrat tot "salvat per la interpretació dels principals actors". Les Inrocks, generalment defensors del director, donen a la pel·lícula la nota de zero. La pel·lícula també va rebre crítiques positives. Segons The Hollywood reporter "El resultat és una obra intensa i gratificant estructurada amb habilitat (...) La trama de 'Petra' podria ser acusada d'estar sobrecarregada". Segons Film Review, "La segona meitat no funciona tan bé com la primera, però els personatges intrigants i les excel·lents actuacions podrien fer que 'Petra' fos la pel·lícula més popular del director." Segons Screen Daily "Barbara Lennie fa una actuació poderosa (...) El seu aspecte és increïble (...) L'estructura no lineal amb capítols (...) és un experiment formal que flaqueja en la segona meitat"

## Referències

* ↑ Inspirat per Miquel Barceló i Manolo Valdés.
* ↑ «Rosales fourvoyé dans un fichu «Petra»» (en francès), 10-05-2018. Arxivat de l'original el 2019-01-28. [Consulta: 25 gener 2019].
* ↑ «Quinzaine des rÃ©alisateurs» (en francès). [Consulta: 28 gener 2019].
* ↑ «La guerre des étoiles / Cannes 2018». Arxivat de l'original el 2019-01-28. [Consulta: 25 gener 2019].
* ↑ Holland, Jonathan. «‘Petra’: Film Review | Cannes 2018» (en anglès). The Hollywood Reporter. [Consulta: 25 gener 2019].
* ↑ Weissberg, Jay; Weissberg, Jay. «Film Review: ‘Petra’» (en anglès), 10-05-2018. [Consulta: 25 gener 2019].
* ↑ Ide2018-05-10T11:54:00+01:00, Wendy. «'Petra': Cannes Review» (en anglès). [Consulta: 25 gener 2019].
# Robert Mundell

Robert Alexander Mundell (Kingston, Canadà, 24 d'octubre de 1932 – Monteriggioni, Itàlia, 4 d'abril de 2021) fou un economista i professor universitari canadenc guardonat amb el Premi del Banc de Suècia de Ciències Econòmiques l'any 1999.

## Biografia

Va néixer el 24 d'octubre de 1932 a la ciutat de Kingston, població situada a l'estat d'Ontario. Va estudiar economia a la Universitat de la Colúmbia Britànica a Vancouver, on es va graduar el 1953. Posteriorment es traslladà a Seattle (EUA) on realitzà el 1954 un postgrau a la Universitat de Washington, així com a Anglaterra, on cursà estudis a la London School of Economics. Finalment l'any 1956 realitzà el doctorat a l'Institut Tecnològic de Massachusetts.
L'any 1966 inicià la seva tasca docent a la Universitat de Chicago, càrrec que ocupà fins al 1971. Aquell any fou nomenat professor d'economia a la Universitat de Colúmbia i des de 1976 fou professor a la Universitat Cornell, amb una breu estada en la Universitat McGill el curs 1989/90. L'any 2002 fou guardonat amb l'Orde del Canadà, la distinció civil més alta d'aquest país, concedida per la reina Elisabet II del Regne Unit i el Governador General del Canadà.

## Recerca econòmica

Interessat sobre el moviment internacional de capital, al costat de Marcus Fleming realitzà el Model de Mundell-Fleming que generalitzava la teoria keynesiana de la dinàmica monetària, dels tipus de canvi i del mercat de capitals en les economies obertes. Partidari de polítiques econòmiques com la de la introducció de l'euro a la Unió Europea i criticà la política crítica d'Attac contra la taxa Tobin sobre els moviments de capital.
L'any 1999 fou guardonat amb el Premi del Banc de Suècia de Ciències Econòmiques pels seus treballs sobre els moviments internacionals de capitals econòmics.

## Enllaços externs

* (anglès) Pàgina web personal Arxivat 2008-05-10 a Wayback Machine.
* «Robert Mundell» (en anglès). The Nobel Prize. The Nobel Foundation.
# Astronaut

Astronaut és una pel·lícula canadenca de drama del 2019 escrita i dirigida per Shelagh McLeod. És protagonitzada per Richard Dreyfuss, Lyriq Bent, Krista Bridges, Richie Lawrence, Graham Greene i Colm Feore. Es va estrenar al Festival Internacional de Cinema d'Edimburg el 22 de juliol del 2019 i correspon al primer llargmetratge de McLeod.

## Sinopsi

L'Angus (Richard Dreyfuss) és un home gran, recentment vidu, que viu amb la seva filla (Krista Bridges), el seu marit i el seu nét (Richie Lawrence), qui, per no causar problemes a la família, es trasllada a una llar d'ancians.
Quan un multimilionari (Colm Feore) anuncia a la televisió que farà un concurs perquè tres persones puguin volar a l'espai al primer vol comercial de la història, l'Angus ve l'oportunitat de viure el somni de tota la seva vida. Mentint sobre la seva edat i impulsat pel seu nét, participa amb èxit al concurs i guanya un dels tres llocs, però aviat descobreix que hi ha quelcom que no va bé.

## Repartiment

* Richard Dreyfuss: Angus
* Lyriq Bent: Jim
* Colm Feore: Marcus
* Krista Bridges: Molly
* Art Hindle: Joe
* Richie Lawrence: Barney
* Graham Greene: Len
* Jennifer Phipps: Alice
* Joan Gregson: Frannie

## Referències

* ↑ Goldstein, Gary. «Richard Dreyfuss stars in the lightweight aging drama 'Astronaut'» (en inglés), 25-07-2019. [Consulta: 2 març 2020].
* ↑ Laffly, Tomris. «Film Review: 'Astronaut'» (en inglés), 24-07-2019. [Consulta: 19 enero 2020].
* ↑ Dalton, Stephen. «'Astronaut': Film Review; Edinburgh 2019» (en inglés), 27-06-2019. [Consulta: 19 enero 2020].
# Ramon Masnou i Boixeda

Ramon Masnou i Boixeda (Santa Eugènia de Berga, Osona, 3 de setembre de 1907 - Vic, Osona, 9 de juny 2004) fou un eclesiàstic i bisbe català. Anomenat de manera afectuosa pels vigatans com en Ramon de les Cabres, ja que els seus sermons sovint parlaven del pastor que guia el seu ramat.

## Biografia

Estudià al seminari de Vic, del qual més tard seria professor. Fou ordenat sacerdot a Vic pel bisbe Joan Perelló i Pou el 21 de març de 1931. Es doctorà en teologia a la Universitat Gregoriana de Roma.
El 1952 fou nomenat bisbe titular de Caeciri i auxiliar de Vic. Rebé la consagració episcopal el 23 de novembre d'aquell any de mans del vigatà Jaume Font i Andreu, aleshores bisbe de Donòstia. Succeí al bisbe Perelló en la mitra de Vic el 2 de desembre de 1955. L'11 d'octubre de 1959 va presidir la coronació canònica de la imatge de la Verge de la Pietat, situada a l'església del Convent de Sant Agustí d'Igualada, gràcies a un privilegi concedit pel papa Joan XXIII.
Fou el primer bisbe contemporani que escriví les pastorals en català i un dels primers que se sentí identificat amb l'esperit i les reivindicacions catalanes. Escriví diversos llibres, els més famosos El problema català (1986) i la Carta sobre els nacionalismes (1996), originalment en castellà i adreçada als catòlics immigrats per a explicar la compatibilitat entre cristianisme i catalanisme.
El 1983 va rebre la Creu de Sant Jordi i el 20 de juny d'aquell mateix any li fou acceptada la renúncia.

## Obres

* El problema català. Reflexions per al diàleg (1986)
* Hores de recolliment. Diari íntim dels darrers mesos de la guerra (febrer-desembre de 1938) (1996)
* Carta sobre nacionalismes (1996)
* I si parléssim de diners? (1996)
* Estimem l'Església! Reflexió sobre el plebiscit eclesial "Som Església" (1999)
* Epíleg a Chiesa e Minoranze Etniche (1997) de Kurt Egger, germà del bisbe de Bozen-Brixen Wilhelm Egger
* Testament espiritual (2002)

## Referències

* ↑ Parròquia de la Sagrada Família d'Igualada, La Mare de Déu de la Pietat Arxivat 2014-10-06 a Wayback Machine.

## Enllaços externs

* Biografia de Ramon Masnou
# Etheostoma zonistium

Etheostoma zonistium és una espècie de peix de la família dels pèrcids i de l'ordre dels perciformes que es troba a Nord-amèrica. Els mascles poden assolir els 7,1 cm de longitud total.

## Referències

* ↑ BioLib
* 1 2 FishBase (anglès)
# Plant Systematics and Evolution

Plant Systematics and Evolution és una revista científica bianual revisada per experts que cobreix la botànica sistemàtica i biologia evolutiva. Els redactors en cap són Marcus A. Koch (Universitat de Heidelberg), Martin A. Lysak (Universitat de Masaryk) i Karol Marhold (Acadèmia de les Ciències Eslovaca).

## Història

La revista es va establir a Viena el 1851 amb el redactor en cap fundador Alexander Skofitz com a Österreichisches Botanisches Wochenblatt (setmanari botànic austríac). El 1858 la publicació es va canviar el nom de "Österreichische Botanische Zeitschrift" (Revista de botànica austríaca) i va continuar sota aquest títol del volum 9 al 91. El 1943 i 1944 es van publicar dos volums sota el títol Wiener botanische Zeitschrift (Revista de botànica vienesa). Després va continuar amb el seu títol anterior fins al 1973, quan es va rellançar amb un abast més internacional sota el seu títol actual.

## Resum i indexació

La revista està resumida i indexada a Agricola, Biological Abstracts, CAB Abstracts, Chemical Abstracts Service, EMBiology, International Bibliography of Periodical Literature, Scopus, Current Contents/Agriculture, Biology & Environmental Sciences, The Zoological Record, BIOSIS Previews, i Science Citation Index. Segons el Journal Citation Reports, la revista té un factor d'impacte el 2013 de 1.154.

## Referències

* 1 2 3 «Plant Systematics and Evolution». Springer Science+Business Media. [Consulta: 16 febrer 2015].
* 1 2 ; Singliarová, Barbora; Olšavská, Katarína; Koch, Marcus; Lysak, Martin«Plant Systematics and Evolution - bridging tradition and the rapidly evolving field of plant systematics» (en anglès), 28-07-2014. [Consulta: 17 febrer 2015].
* ↑ Nowotny, O. Institut für Neuzeit- und Zeitgeschichtsforschung. Skofitz, Alexander (1822-1892), Pharmazeut und Botaniker (en alemany), 2005, p. 327–328. ISBN 978-3-7001-3580-7.
* ↑ «Oesterr. Bot. Z». [Consulta: 18 febrer 2015].
* ↑ «Master Journal List» (en anglès). Intellectual Property & Science. Thomson Reuters. Arxivat de l'original el 2017-09-26. [Consulta: 18 febrer 2015].
* ↑ «Plant Systematics and Evolution». A: Thomson Reuters. 2013 Journal Citation Reports (en anglès). Science, 2014.

## Enllaços externs

* Plant Systematics and Evolution - Lloc web oficial
# Robert Muldoon

«Robert Muldoon» té aquests significats:
* Robert David Muldoon, primer ministre de Nova Zelanda de 1975 a 1984.
* Robert Muldoon (Jurassic Park), personatge de Jurassic Park.